התשובה הקצרה: רק במיעוט המקרים. חשוב לדעת כי ל-1 מכל 4 אנשים יש קשריות ("ציסטות") בבלוטת התריס, ורובן המכריע הן שפירות לחלוטין. פירוש הדבר הוא שחלק עצום מן האוכלוסייה מסתובב עם קשריות בבלוטת התריס, כשמרבית האנשים כלל לא מודעים לכך ויכולים לחיות עם אותן קשריות "עד מאה ועשרים"… קשריות מתגלות בשתי דרכים אופייניות: 1. גילוי מקרי: בעת בדיקת הדמיה כלשהי באזור הצוואר. לדוגמה: בשל כאב צוואר, אדם עובר בדיקת סי.טי (CT) של עמוד השדרה צוואר, ובתור "ממצא לוואי אקראי" מתגלות קשריות בבלוטת התריס. 2. תסמינים: קשריות קטנות אינן גורמות לתסמינים וגם אינן נראות כלפי חוץ. כאשר הקשריות הן גדולות או שהן רבות ו"מנפחות" את בלוטת התריס – אזי תתכן נפיחות שנראית כלפי חוץ, או שתיתכנה תלונות על גירוי בגרון, מחנק או הפרעה בבליעה. ההחלטה מה עושים עם הקשריות תלויה בממדים שלהן וגם במורפולוגיה ("נראות") שלהן. קשריות אשר נראות "חשודות" – עוברות ניקור באמצעות מחט ותחת שיקוף אולטרה-סאונד, במטרה להשיג חומר להסתכלות של פתולוג.